EKH ตีปีก! ยอดครองเตียงพุ่ง 180% ลุยปั้น “เอกชัย เนอร์ซิ่ง โฮม” ดันผลงานปี 65 โตกว่า 15%
EKH ตีปีก! ยอดครองเตียงพุ่งแตะ 170-180% หลัง “โอมิครอน” บุก เดินหน้าลุยปั้นศูนย์ดูแลผู้สูงอายุ “เอกชัย เนอร์ซิ่ง โฮม”ต่อยอดธุรกิจ มั่นใจผลักดันผลงานปี 65 โตไม่ต่ำกว่า 15%
14 ก.พ. 2565

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า การแพร่ระบาดของไวรัสโควิด-19 สายพันธุ์โอมิครอน ทำให้ปัจจุบันมีผู้ป่วยเข้ารับการรักษา รวมถึงตรวจหาเชื้อโควิด-19เพิ่มขึ้นมาก ส่งผลทำให้บริษัทฯ มีอัตราการครองเตียง (Occupancy rate) เพิ่มขึ้นมาอยู่ในระดับเฉลี่ยที่ประมาณ 170-180% ขณะที่ผู้ป่วยนอก (OPD)  และผู้ป่วยใน (IPD) เข้ารับบริการอย่างต่อเนื่อง ซึ่งถือเป็นสัญญาณที่ดีต่อภาพรวมธุรกิจของบริษัทฯ ซึ่งมีโอกาสเติบโตได้อย่างโดดเด่นจากรายได้ที่เพิ่มขึ้นต่อเนื่อง โดยบริษัทฯ ตั้งเป้าหมายการเติบโตในปี 2565 ไม่ต่ำกว่า 15% เมื่อเทียบกับช่วงก่อนเกิดโควิด
สำหรับความคืบหน้าของโครงการ “เอกชัย เนอร์สซิ่ง โฮม” ศูนย์ดูแลผู้สูงอายุและโรงพยาบาลเฉพาะทางสำหรับผู้สูงอายุ ขณะนี้อยู่ระหว่างดำเนินการคาดว่าจะแล้วเสร็จประมาณไตรมาส 2/2565 ซึ่งเชื่อว่าจะทำให้ฐานธุรกิจของ EKH มีความแข็งแกร่งมากยิ่งขึ้น โดยคาดว่าจะสามารถต่อยอดรายได้เพิ่มขึ้น 70-80 ล้านบาทต่อปี
ส่วนธุรกิจการรักษาพยาบาลทั่วไปในโรงพยาบาล อาทิ ศูนย์ฉุกเฉิน,ศูนย์กุมารเวช,ศูนย์สูติ-นรีเวช-ศูนย์บำบัด เชื่อว่ายังมีผู้เข้ารับบริการอย่างต่อเนื่องจากจำนวนผู้ป่วย OPD และผู้ป่วย IPD ทำให้มีรายได้จากกิจการโรงพยาบาลเพิ่มขึ้น
“การแพร่ระบาดของไวรัสโควิด-19 สายพันธุ์โอมิครอน ส่งผลบวกต่อ EKH ทำให้ผู้ป่วยที่ติดเชื้อโควิด-19 และผู้ป่วยที่ไม่เกี่ยวกับโควิด-19 เข้ามาใช้บริการโรงพยาบาลมากขึ้น ทำให้อัตราการครองเตียงของโรงพยาบาลเพิ่มขึ้นอยู่ที่ประมาณ 170-180% สะท้อนถึงความต้องการใช้บริการรักษาพยาบาลค่อนข้างมาก ซึ่งเชื่อว่าภาพรวมผลการดำเนินงานในปี 2565 ยังสามารถขยายตัวอยู่ในทิศทางบวกได้ ” นายแพทย์อำนาจ กล่าว     